CELEX: 32021R1087
Language: mt
Date: 2021-04-07 00:00:00
Title: Regolament Delegat tal-Kummissjoni (UE) 2021/1087 tas-7 ta’ April 2021 li jemenda r-Regolament (UE) 2018/1139 tal-Parlament Ewropew u tal-Kunsill, fir-rigward tal-aġġornament tar-referenzi għad-dispożizzjonijiet tal-Konvenzjoni ta’ Chicago (Test b’rilevanza għaż-ŻEE)

5.7.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 236/1
               
            
         REGOLAMENT DELEGAT TAL-KUMMISSJONI (UE) 2021/1087
         tas-7 ta’ April 2021
         li jemenda r-Regolament (UE) 2018/1139 tal-Parlament Ewropew u tal-Kunsill, fir-rigward tal-aġġornament tar-referenzi għad-dispożizzjonijiet tal-Konvenzjoni ta’ Chicago
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/1139 tal-Parlament Ewropew u tal-Kunsill tal-4 ta’ Lulju 2018 dwar regoli komuni fil-qasam tal-avjazzjoni ċivili u li jistabbilixxi Aġenzija tas-Sikurezza tal-Avjazzjoni tal-Unjoni Ewropea, u li jemenda r-Regolamenti (KE) Nru 2111/2005, (KE) Nru 1008/2008, (UE) Nru 996/2010, (UE) Nru 376/2014 u d-Direttivi 2014/30/UE u 2014/53/UE tal-Parlament Ewropew u tal-Kunsill, u li jħassar ir-Regolamenti (KE) Nru 552/2004 u (KE) Nru 216/2008 tal-Parlament Ewropew u tal-Kunsill u r-Regolament tal-Kunsill (KEE) Nru 3922/91 (1), u b’mod partikolari l-Artikolu 19(3) tiegħu,
         Billi:
         
                     (1)
                  
                  
                     L-inġenji tal-ajru, għajr inġenji tal-ajru mingħajr bdot abbord, u l-magni, l-iskrejjen, il-parts u t-tagħmir mhux installat tagħhom jenħtieġ li jikkonformaw mar-rekwiżiti tal-protezzjoni ambjentali. Ir-Regolament (UE) 2018/1139 jipprevedihom billi jirreferi għal dispożizzjonijiet speċifiċi tal-Konvenzjoni ta’ Chicago li fihom dawk ir-rekwiżiti.
                  
               
                     (2)
                  
                  
                     Fil-11 ta’ Marzu 2020, fil-ħames laqgħa tal-219-il Sessjoni tiegħu, il-Kunsill tal-ICAO adotta l-Emenda 13 għall-Volum I “Storbju tal-Inġenji tal-Ajru” tal-Konvenzjoni ta’ Chicago, l-Emenda 10 għall-Volum II “Emissjonijiet tal-Magni tal-Inġenji tal-Ajru” tal-Konvenzjoni ta’ Chicago, u l-Emenda 1 għall-Volum III “Emissjonijiet tas-CO2 tal-Ajruplani” tal-Konvenzjoni ta’ Chicago, tal-Anness 16 tal-ICAO. Dawn l-emendi daħlu fis-seħħ u saru applikabbli għall-Istati Membri kollha fl-1 ta’ Jannar 2021.
                  
               
                     (3)
                  
                  
                     Għaldaqstant, ir-referenzi għad-dispożizzjonijiet tal-Konvenzjoni ta’ Chicago jenħtieġ li jiġu aġġornati, u r-Regolament (UE) 2018/1139 jenħtieġ li jiġi emendat skont dan.
                  
               
                     (4)
                  
                  
                     Il-miżuri previsti f’dan ir-Regolament huma bbażati fuq l-Opinjoni Nru 03/2020 maħruġa mill-Aġenzija tas-Sikurezza tal-Avjazzjoni tal-Unjoni Ewropea (EASA) f’konformità mal-Artikolu 76(1) tar-Regolament (UE) 2018/1139,
                  
               ADOTTAT DAN IR-REGOLAMENT:
         
            Artikolu 1
            Fl-Artikolu 9(2) tar-Regolament (UE) 2018/1139, l-ewwel subparagrafu huwa sostitwit b’dan li ġej:
            
               
                  “Fir-rigward tal-istorbju u l-emissjonijiet, dawk l-inġenji tal-ajru u l-magni, l-iskrejjen, il-parts u t-tagħmir mhux installat tagħhom għandhom jikkonformaw mar-rekwiżiti tal-protezzjoni ambjentali li jinsabu fl-Emenda 13 tal-Volum I, fl-Emenda 10 tal-Volum II, u fl-Emenda 1 tal-Volum III, kollha kif applikabbli fl-1 ta’ Jannar 2021, tal-Anness 16 tal-Konvenzjoni ta’ Chicago.”
            
         
         
            Artikolu 2
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, is-7 ta’ April 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 212, 22.8.2018, p. 1.